Peperduur tee hiér verbouDie Magwa- en Majola-teeplantasie. (Foto: DA) Die Oos-Kaapse regering het die afgelope vyf jaar honderde miljoene rande in die water gegooi om ŉ mislukte teeplaas aan die gang te hou. Tee wat hier verbou word kos amper drie keer meer om te produseer as waarvoor dit verkoop word. Nou wil die provinsiale regering glo hê ander provinsies en munisipaliteite moet dié tee ten duurste aankoop. Die Magwa- en Majola-teeplantasie dateer van 1958 en is oorspronklik deur die voormalige Transkei-regering op die been gebring om werk vir die plaaslike gemeenskap te skep. Die landgoed is 1 803 ha groot, wat dit een van die grootste teeplantasies in die Suidelike Halfrond maak. Teen 1976 het dit daagliks 20 ton teeblare gelewer. Volgens die DA in die Oos-Kaap word die plaas egter nou teen ŉ verlies bedryf en tee word vervaardig teen drie keer die prys wat ander, welvarende teeplase dit doen. Die Oos-Kaapse regering het sedert die 2016-’17-boekjaar R148 miljoen vir dié plaas begroot, insluitend vir sakereddingsinisiatiewe wat die sukkelende plaas moes red. Volgens Retief Odendaal, die DA se lid in die provinsiale wetgewer, is tee op dié plaas in 2019 teen ongeveer R102 per kilogram verbou, teenoor die internasionale handelsprys van tussen R30 en R42 per kilogram. “Om te sê die plaas is nie winsgewend nie, is om dit baie sag te stel. Die produksiekoste van die tee is só hoog dat die regering dit teen minder verkoop as wat dit kos om te verbou, net om daarvan ontslae te raak.” Hy sê die tee word tans deur plaaslike koswinkels gekoop, maar die regering wil hê provinsiale regerings en munisipaliteite moet nou die tee aankoop. Die DA vra dat die plaas geprivatiseer word of dat bekwame mense, wat wéét hoe om tee winsgewend te verbou, hier aangestel word. Herhaaldelike navrae aan verskeie bestuurslede van die provinsiale departement van landelike ontwikkeling en landbouhervorming het onbeantwoord gebly.